Nos Guillermus de Chaaceio, miles, baillivus de Ausois, notum facimus universis presentes litteras inspecturis, quod in nostra presentia propter hoc personaliter constituta, Guillerma, filia defuncti Johannis de Tullione, uxor Stephani Montis Sancti Johannis, recognovit coram nobis quod ipsa non coacta, sine vi et sine dolo dedit, quittavit et concessit Deo et ecclesie beate Marie de Fonteneto in puram et perpetuam elemosinam quoddam saliarum liberum et quitum ab omni costuma propter proprium censum quod movet de capite suo, situm prope exclusam molendini de Chaunay. Hanc autem donationem, quictationem et elemosinam laudavit, voluit et concessit Stephanus, maritus suus supradictus, promittens autem etiam predicta Guillerma et Stephanus, maritus ejus, per fidem suam, in manu nostra prestitam corporaliter, quod contra supradictam donationem, quittationem et elemosinam, per se vel per alium non venient in futurum, sed tenentur contra omnes per fidem suam guarantire. Renunciaverunt autem predicti Guillerma et Stephanus, maritus ejus, omnibus consuetudinibus, et omni auxilio, et omni privilegio, et omnibus exceptionibus quod sibi possent competere jure canonico vel civili. In cujus rei testimonium et munimen ad instantiam predictorum G. et S. presentibus litteris sigillum nostrum duximus apponendum. Actum anno Domini millesimo ducentesimo sexagesimo tertio, mense maio.